ત્યાં તો મોટેથી હિંદી બોલતો એક યુવાન ટોળામાંથી માર્ગ કરીને આવ્યો અને અમને બહાર કાઢ્યા. તે કોઈ ટેક્ષી ડ્રાઈવર હતો. માંડ માંડ અમે બચ્યા. પરંતુ એણે અમને કહ્યું કે પેલા સ્ટૉલવાળાએ ગુસ્સામાં એવી ધમકી આપી છે કે રાત્રે તમારો ડબ્બો સળગાવી નાખશે. અમે વધુ ગભરાયા. એટલામાં અમે રેલ્વે પોલીસ સ્ટેશનનું બોર્ડ જોયું. થોડીક હિંમત આવી. ત્યાંના પોલીસ ઑફિસરને અમારો પરિચય આપીને બનાવની હકીકત કહી. પ્રથમ તો એમણે અમને શાંતિથી બેસાડ્યા, કોફી મંગાવી અને તુરંત બે કોન્સ્ટેબલને અમારા ડબ્બાની ચોકી માટે મોકલ્યા. એ પોલીસ ઑફિસરે કોઈને ફોન કરીને તમિલ ભાષામાં વાત કરી. ‘બધા તમિલિયનો આવા નથી હોતા’ એમ કહીને તેમણે અમને શાંતિથી સૂઈ જવા જણાવ્યું.